Ikasampung Aralin: INIHAHAYAG SA ATIN NG DIYOS ANG KANYANG KALOOBAN NA DAPAT

NATING SUNDIN, Unang Bahagi

Ang mga katuruan ng Biblia ay nahahati sa dalawang pangunahing kategorya, ang Kautusan at ang Ebanghelyo. Malaking bahagi ng ating mga tinalakay na aralin ay nakasentro kay Jesus at sa kanyang gawain ng pagliligtas sa atin mula sa ating mga kasalanan. Iyan ang Ebanghelyo o mabuting balita. Ang Ebanghelyo ang ginagamit ng Espiritu Santo upang lumikha ng pananampalataya sa ating mga puso. Sa susunod na apat na mga aralin, tatalakayin natin ang isa pang kategorya ng mga katuruan ng Biblia, ang Kautusan.

Sa araling ito ay ating tatalakayin kung ano ang Kautusan at ang bahaging ginagampanan nito sa ating kaligtasan.

Ano ang Kautusan?

Sa Lumang Tipan, mayroong tatlong uri ng kautusang ibinigay sa mga Israelita mula sa Panginoon. Ang unang uri ay ang kautusang sibil o pampamayanan. Ito ay binuo upang panatilihin ang kaayusan sa lipunan sa pamamagitan ng paggabay sa paraan ng kanilang pakikitungo sa isa't isa. Ang isang halimbawa ng ganitong kautusan ay nakatala sa Exodo 21: 33, 34, "Kapag naiwang bukas ang isang balon, o kaya'y may humukay ng balon ngunit hindi tinakpan, at may baka o asnong nahulog doon, ang nahulog na hayop ay babayaran ng may-ari ng balon ngunit kanya na ang hayop." Ang ganitong mga kautusan ay binuo para sa bansang Israel. Kung magkagayon, ang mga ito'y hindi nauukol at hindi naaangkop para sa atin ngayon.

Ang ikalawang uri ng kautusan ay tinatawag na kautusang seremonyal. Ano ang kautusang seremonyal?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Deuteronomio 16: 1-4 "Ipagdiwang ninyo ang unang buwan at ganapin ang Paskwa para kay Yahweh na inyong Diyos, sapagkat unang buwan nang ilabas niya kayo sa Egipto. Mag-aalay kayo ng tupa o baka bilanghandog na pampaskwa sa lugar na pipiliin niya. Sa pagkain ninyo ng handog na ito, huwag ninyong sasamahan ng tinapay na may pampaalsa; sa loob ng pitong araw, ang kakainin ninyo ay tinapay na walang pampaalsa, ang tinapay ng pagtitiis. Gagawin ninyo ito bilang pag-alala sa inyong pag-alis sa Egipto. Sa loob ng pitong araw na iyon, hindi dapat magkaroon ng pampaalsa** | **Ang mga kautusang seremonyal ay binuo upang maging gabay sa buhay-pagsamba ng mga Israelita. Sa pamamagitan ng mga kautusang ito, ang mga Israelita ay inilalayo ng Panginoon sa pagtulad sa mga ritwal ng mga paganong bansa.** |

|  |  |
| --- | --- |
| **sa nasasakupan ng inyong lupain. Huwag din ninyong pababayaang umagahin ang kahit kapiraso ng inihandog ninyo sa gabi."****Deuteronomio 29: 17, 18 "Nakita ninyo ang kasuklam-suklam nilang gawain, ang mga diyos nilang yari sa bato, kahoy, pilak at ginto. Mag-ingat nga kayo at baka sa inyo'y may isang lalaki, babae, sambahayan o angkang tumalikod kay Yahweh upang maglingkod sa diyus-diyosan ng mga bansang iyon. Baka sa inyo'y may lumitaw na isang taong katulad ng punongkahoy na mapait at nakakalason ang bunga.”** |  |
| **Hebreo 10: 1-4 "Ang Kautusan ay anino lamang at hindi lubos na naglalarawan ng mabubuting bagay na darating. Hindi ito nagpapabanal sa mga lumalapit sa Diyos sa pamamagitan ng mga handog na iniaalay taun-taon. Kung napatawad na nga ang mga lumalapit sa Diyos sa pamamagitan ng ganoong mga handog, wala na sana silang dapat alalahanin, at hindi na sila kailangang mag-alay pang muli. Ngunit ang mga alay na ito ang nagpapagunita sa mga tao ng kanilang mga kasalanan taun-taon, sapagkat ang dugo ng mga toro at mga kambing ay hindi makakapawi ng mga kasalanan."** | **Ang mga kautusang seremonyal ay naglalarawan sa paghahandog na gagawin ni Jesus para sa kasalanan ng bawat isang tao.** |
| **Colosas 2: 16 "Kaya't huwag na kayong magpapasakop pa sa anumang alituntunin tungkol sa pagkain o inumin, tungkol sa mga kapistahan, sa bagong buwan o sa Araw ng Pamamahinga."** | **Ang tunay at ganap na layunin ng mga kautusang seremonyal ay natupad nang si Jesu-Cristo ay namatay doon sa krus para sa ating mga kasalanan. Dahil natupad na ang layuning ito, hindi na tayo nasasaklaw ng mga kautusang ito.** |
| **Mateo 5: 17 ""Huwag ninyong akalaing****naparito ako upang ipawalang-bisa ang Kautusan at ang mga Propeta. Naparito ako hindi upang ipawalang-bisa ang mga iyon kundi upang tuparin."** |  |

|  |  |
| --- | --- |
| **1 Juan 4: 10 "Ito ang pag-ibig: hindi sa inibig natin ang Diyos, kundi tayo ang inibig niya at isinugo niya ang kanyang Anak upang maging handog para mapatawad ang ating mga kasalanan."****Hebreo 10: 10 "At dahil sinunod niya ang kalooban ng Diyos, tayo ay ginawang banal ni Jesu-Cristo sa pamamagitan ng minsanan at sapat na paghahandog ng kanyang sarili."****Colosas 2: 13b,14 "Pinatawad niya ang ating mga kasalanan at pinawalang-bisa ang lahat ng naisulat na alituntunin laban sa atin, pati ang mga pananagutang kaugnay nito. Pinawi niya ang lahat ng ito nang ipako siya sa krus.** |  |

Ang ikatlong uri ng kautusan na ibinigay sa mga Israelita ay ang kautusang moral. Ito ang uri ng kautusang tinutukoy kung binabanggit ang "Kautusan at Ebanghelyo". Hindi gaya ng ibang uri ng kautusan, ang kautusang moral ay umiiral na sa simula pa lang ng panahon at ito ay sumasaklaw at nauukol sa lahat ng tao, hindi lamang sa mga Israelita. Inihahayag ng mga kautusang moral ang kalooban ng Diyos para sa lahat ng tao para sa lahat ng panahon. Ito ang bibigyan natin ng pansin sa kabuuan ng araling ito.

Paano ibinigay ng Diyos sa atin ang Kautusan (kautusang moral)?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Roma 2: 14-15 "Kapag ang mga Hentil na hindi saklaw ng Kautusan ay gumagawa batay sa panuntunan nito ayon sa kanilang likas na pag-iisip, ito'y nagiging kautusan na para sa kanila. Ipinapakita ng kanilang mga gawa na nakasulat sa kanilang puso ang panuntunan ng Kautusan. Pinapatunayan din ito ng kanilang budhi, sapagkat kung minsan sila'y sinusumbatan nito; at kung minsan naman, sila'y ipinagtatanggol nito sa kanilang isipan."****Deuteronomio 10: 4 "Isinulat nga ni Yahweh ang sampung utos sa dalawang tapyas ng bato. Ang sampung utos na ito ang sinabi** | **Isinulat ng Diyos ang Kautusan sa puso ng tao nang likhain niya ito. Lubos ang pagkaunawa nina Adan at Eva sa kalooban ng Diyos na inihahayag ng Kautusan. Ngunit nang magkasala na sina Adan at Eva, ang kanilang lubos na pagkaunawa sa Kautusan ay naglaho. Gayunman, mayroon pa ring nagpapaalala sa atin, sa abot ng mararating nito, na dapat tayong mabuhay sang-ayon sa pamantayan ng Diyos – ang ating konsiyensiya o budhi.****Kinalaunan, inutusan ng Diyos si Moises na isulat ang kanyang Kautusan.** |

|  |  |
| --- | --- |
| **niya sa inyo mula sa naglalagablab na apoy samantalang kayo'y nagkakatipon sa paanan ng bundok. Ang dalawang tapyas ng bato ay ibinigay sa akin ni Yahweh."** |  |

Bakit ibinigay ng Diyos sa atin ang Kautusan?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **1 Timoteo 1: 8-10 "Alam naman nating ang Kautusan ay mabuti kung ginagamit sa tamang paraan. Alalahanin nating ang Kautusan ay hindi ginawa para sa mabubuting tao, kundi para sa mga walang kinikilalang batas at mga kriminal, para sa mga hindi kumikilala sa Diyos at sa mga makasalanan, para sa mga lapastangan sa Diyos at walang hilig sa kabanalan, para sa mga mamamatay-tao at pumapatay ng sariling ama o ina. Ibinigay rin ang Kautusan para sa mga mahihilig sa kahalayan at nakikiapid sa kapwa lalaki, para sa mga kidnaper, para sa mga sinungaling at sa mga saksing hindi nagsasabi ng totoo. Ang Kautusan ay ibinigay para sa lahat ng mga sumasalungat sa mabuting aral."** | **Ibinigay sa atin ng Diyos ang Kautusan upang magsilbing pamigil sa ating kasamaan. Ang mga bansang tumutupad sa mga kautusang moral ng Diyos ay napagpapala ng mga bunga ng pagsunod sa utos ng Diyos, ngunit ang epekto nito ay hindi kasing-halaga ng epektong espirituwal ng Kautusan.** |
| **Awit 33: 12a "Mapalad ang bansang si Yahweh ang Diyos."** |  |
| **Roma 3: 19, 20 "Alam natin na anumang sinasabi ng Kautusan ay sinasabi sa mga nasasakop nito upang walang maidahilan ang sinuman, at dahil dito'y mananagot ang lahat sa Diyos. Walang taong mapapawalang-sala sa paningin ng Diyos sa pamamagitan ng pagsunod sa Kautusan, dahil ang gawain ng Kautusan ay ang ipamukha sa tao na siya'y nagkasala."****Juan 14: 15 "Kung iniibig ninyo ako, tutuparin ninyo ang aking mga itinuturo."** | **Ibinigay sa atin ng Diyos ang Kautusan upang magsilbing salamin na ipinakikita ang ating mga kasalanan at ang kaparusahang nauukol sa atin. Sa oras na maunawaan natin na hindi natin kayang mamuhay nang ganap at walang bahid ng anumang kasalanan, makikita natin ang pangangailangan natin ng Tagapagligtas. Handa na tayong marinig ang mabuting balita, ang Ebanghelyo.** |
| **Galacia 3: 11 "Malinaw na walang taong pinapawalang-sala sa paningin ng Diyos sa pamamagitan ng Kautusan, sapagkat sinasabi ng kasulatan, "Ang pinawalang-sala ay mabubuhay dahil sa pananampalataya."** | **Ibinigay sa atin ng Diyos ang Kautusan upang maging gabay na magtuturo sa atin kung paano tayo mamumuhay nang may pasasalamat para sa lahat ng ginawa niya para sa atin. Kung namumuhay tayo nang may buong pagsisikap na** |

|  |  |
| --- | --- |
| **Awit 119: 9 "Paano mapapanatiling malinis ang pamumuhay ng sinumang tao, sa kanilang kabataan? Sa pamamagitan ng pagsunod sa banal mong kautusan."** | **sundin ang kautusang moral sa abot ng ating makakaya, nagpapakita ito ng ating pag-ibig sa Diyos.** |
|  | **Nauunawaan ng mga Cristiano na hindi nila****kayang tuparin ang Kautusan. Ngunit sinisikap pa rin nilang tuparin ito, hindi upang maligtas, kundi upang mamuhay nang naaayon sa kalooban ng Diyos. Nananalig sila na tanging si Jesus lamang ang kanilang kaligtasan, yamang si Jesus lamang ang tumupad ng Kautusan para sa kanila at siya lamang ang nag-alay ng kanyang buhay upang bayaran ang lahat nilang kasalanan.** |

**Sa araling ito ay ating tinalakay ang tungkol sa Kautusan ng Diyos (kautusang moral) at kung paanong ito ay nauukol sa mga Cristiano ngayon. Sa susunod na tatlong aralin ay pag-aaralan natin ang detalye ng pinakakilalang pagpapahayag ng Kautusan ng Diyos (kautusang moral), ang Sampung Utos.**

**Maikling Pagsusulit**

1. **Anong uri ng kautusan ang tinutukoy kung pinag-uusapan ang paksang "Kautusan at Ebanghelyo"?**
	1. **Kautusang Moral**
	2. **Kautusang Sibil**
	3. **Kautusang Seremonyal**
2. **Alin sa mga sumusunod ang HINDI dahilan sa pagbibigay sa atin ng Diyos ng Kautusan?**
	1. **Upang ipakita ang ating mga kasalanan.**
	2. **Upang pigilan ang ating kasamaan.**
	3. **Upang iligtas tayo sa ating mga kasalanan.**
	4. **Upang ipakita sa atin kung paano tayo mabubuhay nang may pasasalamat sa kanya.**
3. **Tama O Mali. Kailangan pa rin nating sundin ang kautusang seremonyal upang tayo ay maligtas.**
	1. **Tama**
	2. **Mali**
4. **Tama O Mali. Lahat ay ipinanganak na taglay ang ganap na kaalaman tungkol sa kautusang moral ng Diyos.**
	1. **Tama**
	2. **Mali**
5. **Bakit nais ng mga Cristianong sundin ang Kautusang moral ng Diyos?**
	1. **Upang iwasan ang parusa ng Diyos.**
	2. **Upang mamuhay ng karapat-dapat sa buhay na walang hanggan.**
	3. **Upang pagpalain tayo ng Diyos pati na ang ating bansa.**
	4. **Upang magpasalamat sa Diyos sa pagliligtas niya sa atin mula sa ating mga kasalanan.**